**Nosacījumi Eiropas Savienības nozīmes aizsargājamo zālāju biotopu apsaimniekošanai un saglabāšanai nomas platībās**

Lai uzturētu un ilgtermiņā saglabātu Eiropas Savienībā (turpmāk tekstā – ES) un Latvijā īpaši aizsargājamus zālāju biotopus, to apsaimniekošanas pasākumi īstenojami, ievērojot zemāk aprakstītos nosacījumus.

1. **Vispārīgās prasības:**
   1. nav pieļaujama zālāju pārveidošana aramzemē, to kultivēšana, ielabošana, izņemot zālāja kā ES nozīmes biotopa sastāva un struktūras uzlabošanu atbilstoši 4. punktā norādītajam;
   2. nav pieļaujama apmežošana vai cita veida darbības, kas iznīcina zālāju;
   3. apsaimniekošana veicama, nepasliktinot zālāju kvalitāti un nesamazinot to platības;
   4. ja nomas zemes atrodas īpaši aizsargājamā dabas teritorijā, zālāju apsaimniekošana veicama ievērojot konkrētās teritorijas individuālo aizsardzības un izmantošanas noteikumu prasības;
   5. nepiesārņot noganāmās/nopļaujamās platības un pieguļošās teritorijas ar sadzīves atkritumiem un agregātos izmantojamo degvielu un smērvielām. Pļaušanas un citas augu biomasas novešanas tehnikai jābūt tehniskā kārtībā, hidrauliskajās sistēmās drīkst izmantot tikai videi nekaitīgus produktus, kā arī ar savu darbību neizraisīt citus postošus procesus (piemēram, svešzemju vai invazīvo sugu augu sēklu izplatīšanos).
2. **Pļaušanas nosacījumi:**
   1. zālāju katru gadu, vismaz vienu reizi (atļauts arī vairākas reizes (2 līdz 3)) nopļauj, zāli vai sienu savācot un aizvedot no lauka. Līdz nākamajai siena pļaujas sezonai ruļļi, ja tādi ir novietoti lauka malā, ir aizvedami projām;
   2. pļaušanas uzsākšanas laiks atkarīgs no katra gada meteoroloģiskajiem apstākļiem. Optimālais pļaušanas laiks ir:
      1. no 20. jūnija līdz 31. jūlijam, pirmreizējai pļaušanai (1.-4. klases zālājiem),
      2. no 1. jūlija līdz 15. augustam (5.-6. klases zālājiem – putnu dzīvotnēm)[[1]](#footnote-1).

Ieteicams ik pa gadu mainīt pļaušanas laikus – vienu gadu agrāk, citu vēlāk, lai augi spētu izziedēt un nogatavināt sēklas.

* 1. pēc nopļaušanas un novākšanas atālu var noganīt.

1. **Ganīšanas nosacījumi:**
   1. zālāju ekstensīvi nogana ar ganību dzīvniekiem – zālēdājiem līdz kārtējā gada 15. septembrim vai līdz nākamā gada 1. aprīlim, ja dzīvniekiem ir pagarinātā vai vissezonas ganīšana;
   2. nav pieļaujama zālāja pārganīšana, (nosacītais dzīvnieku blīvums nepārsniedz 0,9 LielV (liellopu vienības) uz 1 ha vidēji ganību sezonā. Ganot dzīvniekus nožogojumā, pielieto žogu “rotēšanu’’;
   3. beidzoties ganību sezonai, nepietiekami noganītās platības ir jāappļauj;
   4. teritoriju noganot, jāseko līdzi mājdzīvnieku ietekmei uz saudzējamajiem kokiem un krūmiem. Nav pieļaujama saudzējamo koku bojāšana (apgraušana, nobrāšana) līdz augtspējas zudumam un ir jāparedz pasākumi šādu koku aizsardzībai;
   5. Ja ganību žogs tiek uzstādīts 10 m joslā pie ūdensteces vai ūdenstilpes, tad ir jāierīko pāreja žoga šķērsošanai gājējiem.
2. **Papildus atļautās darbības:**
   1. pēc vajadzības var veikt augu sugu sastāva uzlabošanu, izmantojot dabiska zālāja sēklas vai dabiska zālāja sēklu saturošu materiālu, kas iegūts Latvijā saskaņā ar normatīvajiem aktiem par lopbarības augu sēklu maisījumiem, kas paredzēti dabiskās vides saglabāšanai. Nav atļauta komerciālo šķirņu stiebrzāļu un tauriņziežu piesēja;
   2. pēc vajadzības var uzlabot zālāju apsaimniekošanas apstākļus, tos noecējot ar ganību ecēšām, izcirst krūmus, frēzēt kokaugu saknes, celmus un ciņus, izlīdzināt kurmju un mežacūku rakumus un uzecēt vai citādi uzirdināt augsnes virskārtu, lai aerētu augsni vai piesētu dabisku zālāju sēklas, kā arī atjaunot zālāju, kad saskaņā ar Aizsargjoslu likumu ekspluatācijas aizsargjoslā ir īstenoti tās izveidošanas mērķim atbilstoši pasākumi, kas ietekmējuši zālāja kvalitāti, piemēram, atjaunots meliorācijas grāvis, veikti elektrolīnijas sakopšanas darbi;
   3. lai veicinātu bioloģisko daudzveidību, zālājā pieļaujams saglabāt līdz 0,1 ha lielu nenopļautu vai nenoganītu zālāju laukumu (kas nepiekļaujas pie lauka malas) uz vienu ilggadīgo zālāju hektāru, kurā nav kūlas slāņa un koku un krūmu atvašu. Neapsaimniekoto vietu katru gadu maina;
   4. nomas platībā nokritušo koku stumbrus, ja to caurmērs resnākajā vietā pārsniedz 50 cm, jāatstāj uz vietas vai, nesagarinot stumbru (atļauts apzāģēt zarus un galotni), novietot tā, lai tie netraucē platības apsaimniekošanu. Pārējos kokus un to daļas drīkst pārvietot ārpus lauksaimniecībā izmantojamās zemes un novietot uz iznomātāja zemes;
   5. palieņu teritorijās esošie zālāji, ja nepieciešams, ir jāatbrīvo no palu ūdeņu sanestās koksnes (zari, stumbri, saknes u.c.) neatkarīgi no to dimensijām, lai nodrošinātu atbilstošu tālāko nomas zemes apsaimniekošanu.
3. **Aizliegtās darbības:**
   1. zālāju platībās aizliegts lietot augu aizsardzības līdzekļus un sintētiskos mēslošanas līdzekļus, papildus mēslot ganības, kā arī papildus mēslot pļavas ar digestātu, šķidrmēsliem vai vircu;
   2. nav pieļaujama platības aizaugšana ar krūmiem, kā arī invazīvo augu sugu ieviešanās. Ja tiek konstatētas invazīvās sugas, jāveic pasākumi to ierobežošanai un izskaušanai;
   3. nav pieļaujama zālāja smalcināšana un pļaušana bez zāles novākšanas (izņemot appļaušanu pēc noganīšanas).

Nosacījumu pēdējās aktualizācijas datums: 31.10.2024.

1. Ministru kabineta 18.04.2023. noteikumi 197 “Atbalsta piešķiršanas kārtība Eiropas Lauksaimniecības fonda lauku attīstībai platībatkarīgo un dzīvniekatkarīgo saistību īstenošanai” intervences “Zālāju biotopu apsaimniekošana” 2.pielikums [↑](#footnote-ref-1)